CELEX ID: 32011D0901
Publication Date: 2011-12-12

Document:
TARYBOS SPRENDIMAS
2011 m. gruodžio 12 d.
dėl Jungtinių Amerikos Valstijų ir Europos bendrijos bei jos valstybių narių Susitarimo dėl GALILEO ir GPS palydovinių navigacijos sistemų ir su jomis susijusių programų skatinimo, suteikimo ir naudojimo sudarymo
(2011/901/ES)
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo, ypač į jos 171 straipsnį ir 172 straipsnio pirmą pastraipą, siejant su 218 straipsnio 6 dalies a punktu ir 218 straipsnio 8 dalies pirma pastraipa,
atsižvelgdama į Europos Komisijos pasiūlymą,
atsižvelgdama į Europos Parlamento pritarimą (1),
kadangi:
(1)
1999 m. rugsėjo 30 d. Taryba įgaliojo Komisiją pradėti derybas su Jungtinėmis Amerikos Valstijomis siekiant sudaryti susitarimą dėl civilinės pasaulinės navigacijos sistemos kūrimo;
(2)
pagal 2004 m. birželio 22 d. Tarybos sprendimą Jungtinių Amerikos Valstijų ir Europos bendrijos bei jos valstybių narių Susitarimas dėl GALILEO ir GPS palydovinių navigacijos sistemų ir su jomis susijusių programų skatinimo, suteikimo ir naudojimo (toliau - Susitarimas) buvo pasirašytas 2004 m. birželio 26 d. Airijoje (Dromoland Castle) ir laikinai taikomas nuo 2008 m. lapkričio 1 d. iki jo įsigaliojimo;
(3)
valstybėms narėms bus atitinkamai atstovaujama darbo grupėse, įsteigtose remiantis Susitarimu;
(4)
šis Susitarimas turėtų būti patvirtintas,
PRIĖMĖ ŠĮ SPRENDIMĄ:
1 straipsnis
Europos Sąjungos vardu patvirtinamas Europos bendrijos bei jos valstybių narių ir Jungtinių Amerikos Valstijų susitarimas dėl GALILEO ir GPS palydovinių navigacijos sistemų ir su jomis susijusių programų skatinimo, suteikimo ir naudojimo.
Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas Sąjungos vardu perduoti Jungtinėms Amerikos Valstijoms Susitarimo (2) 20 straipsnio 1 dalyje nurodytą diplomatinę notą ir padaryti tokį pranešimą:
„2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises bei pareigas, ir nuo tos datos naudojasi visomis Europos bendrijos teisėmis ir prisiima visus jos įsipareigojimus. Todėl nuorodos į „Europos bendriją“ Susitarimo tekste, kai tinkama, laikomos nuorodomis į „Europos Sąjungą“.“
3 straipsnis
1. Sąjungai pagal Susitarimo 13 straipsnį įsteigtose darbo grupėse atitinkamai atstovauja Komisijos atstovas ir valstybių narių atitinkamas atstovas.
2. Sąjunga ir jos valstybės narės bendrai teikia Susitarimo 19 straipsnio 2 dalyje nurodytą informaciją. Sąjungos ir jos valstybių narių vardu informaciją teikia Komisija.
3. Remdamasi Komisijos pasiūlymu Taryba priima poziciją, kurios turi laikytis Sąjunga grupėse, nurodytose Susitarimo priedo 6 punkte.
4 straipsnis
Šis sprendimas įsigalioja jo priėmimo dieną.
Priimta Briuselyje 2011 m. gruodžio 12 d.

EuroVoc Classification:
Level 1: 100143
100154
100150
100161
100144
Level 2: 100221
100283
100170
100282
100176
100279
100238
Level 3: 3461
2181
2079
2119
2106
6205
4040
4361
2200
7207
1615
All Descriptors: 1474
2901
30
6852
888